周萃秀才惠詩次韻酬之一首
作者：程俱
朝代：宋

paragraphs: 病驥伏長坂，悲鳴想戎軒。
游魚落枯肆，墮淚臨河墳。
人生道脩阻，趼足窮崑崙。
沈淵探驪頷，一跌萬鬼鄰。
我老不解事，區區算沙塵。
讀書亦良苦，內視餒且貧。
爲文富詼笑，初不救否屯。
爾來自箴切，習氣不復存。
方將補黥劓，寂兀謝世紛。
朝露視窮達，春冰釋癡嗔。
君胡創推激，發我惰與昏。
如君東吳秀，俊拔昔所聞。
名駒始就秣，意氣已不羣。
抗髒市門客，豈堪同日論。